[{"text_idx": "#000000", "text": "Neniu volas ig\u0302i prezidanto de TEJO"}, {"text_idx": "#000001", "text": "Mankas kandidatoj por la plej gravaj postenoj en la estraro de TEJO. Por tamen trovi homojn kiuj pretos transpreni la taskojn, la asocio faris novan alvokon. Oni esperas, ke ene de semajno sin anoncos la estontaj prezidanto kaj g\u0302enerala sekretario de la asocio, kaj estraranoj pri aktivula trejnado, kongresoj kaj pri homaj rimedoj."}, {"text_idx": "#000002", "text": "Komence de majo TEJO publikigis malferman alvokon por trovi novan prezidanton kaj novajn estraranojn. La interesig\u0302o tamen evidente estis magra \u2013 g\u0302is la limdato, la fino de junio, ne venis ajnaj kandidatig\u0302oj por la plej gravaj postenoj."}, {"text_idx": "#000004", "text": "Lau\u0306 la elekta komisiono, g\u0302is la unua limdato alvenis sep kandidatig\u0302oj. Tion nome de la komisiono skribis Querino Neto en la reta diskutejo de la komitato:"}, {"text_idx": "#000008", "text": "En la Telegram-kanalo de TEJO oni proponis, ke la elekta komisiono raportu pri la jamaj kandidatoj por faciligi la trovon de tau\u0306ga kompletigo."}, {"text_idx": "#000009", "text": "Reprezentantoj de la elekta komisiono tamen klarigis, ke informoj pri la kandidatoj estos publikigitaj nur post la paso de la nova limdato. Post tio la diskuto en la Telegram-kanalo reiris al pli kutimaj temoj: sekse neu\u0306tralaj pronomoj kaj la ac\u0302eco au\u0306 malac\u0302eco de McDonald's."}, {"text_idx": "#000010", "text": "La malklara situacio en la estraro de TEJO dau\u0306ras jam de pli ol unu kaj duona jaroj, kun varia intenseco. En decembro 2017 dum la komitata kunsido en Szczecin surprize anoncis sian demision la tiama prezidanto de TEJO, Enric Baltazar, post nur kvarmonata oficado."}, {"text_idx": "#000011", "text": "Lau\u0306 informoj tiam ricevitaj de Libera Folio, Enric Baltasar rekomendis kiel sian posteulon la duan vicprezidanton de la asocio, Francesco Maurelli. Tamen la postenon de prezidanto ricevis nek Maurelli nek la unua vicprezidanto, Konstanze Scho\u0308nfeld. Anstatau\u0306e la estraro proponis al la komitato, ke la tasko de prezidanto estu transdonita al la g\u0302istiama g\u0302enerala sekretario, Hoan Tran Thi (G\u0302ojo)."}, {"text_idx": "#000012", "text": "En au\u0306gusto 2018 s\u0302i konsentis dau\u0306rigi kiel prezidanto kaj estis reelektita, sed efektive s\u0302i poste ne multe aktivis en sia posteno kaj apenau\u0306 havis kontakton kun la komitato. Kaj ne nur s\u0302i: en februaro 2019 oni en la komitata diskutlisto de TEJO konstatis, ke nur duono de la estraro regule kontribuis al la cirkulero."}, {"text_idx": "#000014", "text": "En 2017 la mandatperiodo de la estraranoj de TEJO estis mallongigita de du jaroj al unu jaro. La c\u0302efa argumento por la mallongigo estis, ke junuloj ne povas plani sian vivon du jarojn antau\u0306en, kaj tial ne emas akcepti sindevigon por tiel longa tempo. Kontrau\u0306uloj de la mallongigo argumentis, ke unu jaro estas tre mallonga periodo, kaj la dau\u0306ra serc\u0302ado de novaj estraranoj postulos multe da laboro."}, {"text_idx": "#000015", "text": "Nun s\u0302ajnas ke ambau\u0306 flankoj en la diskuto pravis. Unuflanke evidente ec\u0302 unu jaro estas tro longa periodo por multaj estraranoj de TEJO, kiuj dum la mandatperiodo konstatas, ke ili tamen ne havas la necesan tempon kaj energion por la tasko. Aliflanke efektive la serc\u0302ado de novaj estraranoj s\u0302ajnas esti nefacila tasko."}, {"text_idx": "#000016", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000018", "text": "Fettes proponas buc\u0302i la Centran Oficejon"}, {"text_idx": "#000019", "text": "\"Post tio la diskuto en la Telegram-kanalo reiris al pli kutimaj temoj: sekse neu\u0306tralaj pronomoj kaj la ac\u0302eco au\u0306 malac\u0302eco de McDonald's.\""}, {"text_idx": "#000027", "text": "Kie estas tiu Telegram kanalo de TEJO? Leginte tiun frazon, mi tuj ekdeziris gustumi tiun dekadencan etoson! Sed bedau\u0306rinde en la pag\u0302o \"Kontaktu nin\" c\u0302e apud 8(!) aliaj sociaj retoj kaj 4 mesag\u0302sistemoj, ligilo al Telegramo ne troveblas. Strange, c\u0302ar s\u0302ajne g\u0302uste tie oni nun diskutas la estontecon de TEJO..."}, {"text_idx": "#000028", "text": "G\u0302i estas grupo en Telegramo rilate al TEJO-agado, kiel plej multaj aliaj grupoj trovebla per . Eble poste ni povos pli oficialigi tiajn kanalojn..."}, {"text_idx": "#000029", "text": "Mi kompatas la junulojn kiuj volas fari ion bonan por Esperanto kaj dedic\u0302i sian tempon al la idealo de pli bona kaj kunigita mondo, kaj ili estas nur kritikataj de c\u0302iuj flankoj. C\u0302u en tiu situacio vere estas miriga ke junuloj ne volas farig\u0302i estrarano? Kaj samtempe la junuloj ne havas bonajn, sekvindajn ekzemplojn de la tuta esperantistaro. Mi ne miras ke junuloj ne volas dedic\u0302i tempon por agi en tiu stranga etoso. Estus eble pli bone ke la perdintoj, vagantaj kun verdaj flagoj lasu ilin hejme, kaj komencu normale pripensi kiaj aktivaj\u0302oj vere signife helpos al Esperanto kaj altiros junulojn? Ne flagoj sed agoj."}, {"text_idx": "#000031", "text": "35-jarag\u0302ulo ne estas junulo. Por esti junulo ne sufic\u0302as nomi sin tiel. La TEJO-ag\u0302olimo kreskas lau\u0306bezone, baldau\u0306 probable lau\u0306 TEJO-kriterio 40-jarag\u0302uloj estos junuloj... Mi parolas strikte pri junuloj lau\u0306 normalaj normoj kiuj ja jes volas fari ion por Esperanto. Ne forgesu ke estas grandega mondo ekstere de la Esperantio, kiun s\u0302ajne esperantistaro ne vere amas au\u0306 emas atingi."}, {"text_idx": "#000033", "text": "Ne surprizig\u0302u se la ag\u0302limo de TEJO kreskos baldau\u0306. Kelkaj estraranoj proksimig\u0302as al la nuna ag\u0302limo. Kiam ne plu estraranoj de TEJO, ili devos pagi por la servoj, kiujn nun UEA disponigas al ili senpage."}, {"text_idx": "#000034", "text": "Jovana, c\u0302u vi parolas pri granda fenomeno kiu komencig\u0302as per K kaj finig\u0302as per osmo?"}, {"text_idx": "#000040", "text": "Estas tio, ke privata homo starigis privatan firmaon tiel nomatan, tute sen la scio de UEA. Hazarde iu en Roterdamo rimarkis tion post guglo-serc\u0302o. Poste plendis tute pravigeble UEA kaj \u2014 se mi bone memoras \u2014 tuj fermis la entreprenon g\u0302ia fondinto."}, {"text_idx": "#000041", "text": "Tim, elkoran dankon por via klarigo. C\u0302ar mi jam au\u0306dis voc\u0302ojn, ke probable la fondinto agis kunlabore kun aliaj UEA-estraranoj. Mi devas konfesi, ke mi la unuan fojon au\u0306das pri tiu \"iniciato\", kaj mia komento pri \"nobla provo\" estis kun okulumo, kiun vi bedau\u0306rinde ne kaptis. Estas multege da nubaj\u0302oj en Esperantio, pri kiuj oni prefere ne parolas publike. Tiamaniere ekestas \"kosmaj\" komplotoj kaj teorioj"}]